GLOBAL ขาขึ้นรอบใหม่! บวกแรง 9% รับมาตรการศก.หนุน-ลุ้นกำไรปีนี้โตกว่าปีก่อน
GLOBAL ขาขึ้นรอบใหม่! บวกแรง 9% รับมาตรการศก.หนุน-ลุ้นกำไรปีนี้โตกว่าปีก่อน
17 ธ.ค. 2563

ผู้สื่อข่าวรายงานว่า บริษัท สยามโกลบอลเฮ้าส์ จำกัด (มหาชน)  หรือ GLOBAL ณ เวลา 11.54 น. อยู่ที่ระดับ 18.60 บาท บวก 1.50 บาท หรือ 8.77%  ด้วยมูลค่าซื้อขาย 401.49 ล้านบาท

โดยก่อนหน้านี้ นายยุทธนา สุริยวนากุล รองประธานเจ้าหน้าที่บริหาร ฝ่ายสินค้านำเข้า GLOBAL เปิดเผยถึงแนวโน้มผลการดำเนินงานช่วงไตรมาส 4/2563 (ต.ค.-ธ.ค.63) ว่า คาดจะใกล้เคียงกับช่วงไตรมาส 3/2563 (ก.ค.-ก.ย.63) ที่มีกำไรสุทธิ 460.37 ล้านบาท เพิ่มขึ้น 3.58% จากช่วงเดียวกันของปีก่อน
ส่วนผลประกอบการทั้งปี 2563 (ม.ค.-ธ.ค. 63) เชื่อว่าจะดีกว่าปีก่อน เพราะจากผลประกอบการงวด 9 เดือนแรกของปี 2563 เติบโตได้ดีแล้ว โดยมีกำไรสุทธิ 1,594.73 ล้านบาท เพิ่มขึ้น 5.24% จากช่วงเดียวกันของปีก่อน แม้รายได้จากการขายจะลดลง โดยงวด 9 เดือนแรกปี 2563 มีรายได้จากการขาย 19,932.46 ล้านบาท ลดลง 6.65% เนื่องจากสภาวะเศรษฐกิจหดตัวจากผลกระทบการแพร่ระบาดของไวรัสโควิด-19 แต่ GLOBAL ใช้กลยุทธ์ควบคุมงบลงทุนและค่าใช้จ่ายเพื่อให้มีจุดคุ้มทุนในระดับต่ำ และสามารถรักษาการทำกำไรขั้นต้น (Gross Profit Margin) ไว้ได้
ทั้งนี้ช่วงไตรมาส 3/2563 GLOBAL มีกำไรขั้นต้นที่ 1,461.43 ล้านบาท เพิ่มขึ้น 6.69% จากช่วงเดียวกันของปีก่อน คิดเป็น 22.7% ของรายได้จากการขาย เพิ่มขึ้น 1.67% จากช่วงเดียวกันของปีก่อน ส่วนงวด 9 เดือนแรกของปี 2563 มีกำไรขั้นต้น 4,588.67 ล้านบาท เพิ่มขึ้น 8.30% หรือคิดเป็น 23.02% ของรายได้จากการขาย เพิ่มขึ้น 3.18% จากช่วงเดียวกันของปีก่อน และคาดว่าปี 2564 ผลประกอบการจะยิ่งดีขึ้น เพราะมีข่าวเรื่องการค้นพบวัคซีนป้องกันโควิด-19 แล้ว
อย่างไรก็ตามแม้ปัจจุบันยังมีการแพร่ระบาดของไวรัสโควิด-19 แต่ GLOBAL ยังคงแผนการขยายสาขาต่อไป โดยปี 2563 GLOBAL ได้ขยายสาขาในไทยไปแล้ว 3 สาขา และช่วง 2 เดือนที่เหลือของปี จะขยายสาขาในไทยเพิ่มอีก 2 สาขา รวมแล้วปี 2563 GLOBAL จะมีสาขาในไทยทั้งหมด 71 สาขา พร้อมตั้งเป้าว่าในช่วง 4 ปีจากนี้จะขยายสาขาในไทยให้ได้ 100 สาขา ซึ่งเป็นไปตามแผนระยะกลาง 3-5 ปีที่ GLOBAL วางไว้
สำหรับสาขาในต่างประเทศนั้น ล่าสุด GLOBAL มีสาขาที่ประเทศลาว 6 สาขา และมีแผนเปิดเพิ่มอีก 1 สาขาในปี 2564 รวมเป็น 7 สาขาในลาว / เมียนมาปัจจุบันมี 8 สาขา และต้นปี 2564 จะเปิดเพิ่มอีก 1 สาขา / กัมพูชา ปัจจุบันมี 1 สาขาที่กรุงพนมเปญ และขณะนี้กำลังสร้างเพิ่มอีก 1 สาขาที่พระตะบอง ตั้งเป้าเปิดบริการกลางปี 2564 โดยสาขาของ GLOBAL ในต่างประเทศนั้น ผลประกอบการอยู่ในระดับดีมีกำไรทุกสาขา โดยเฉพาะที่เมียนมาและกัมพูชา
ด้านแผนการลงทุนในปี 2564 นั้น GLOBAL ได้เตรียมการไว้แล้ว และมีการปรับปรุงแผนเป็นระยะเพื่อให้เข้ากับสถานการณ์ปัจจุบัน แต่เบื้องต้นคาดว่าจะใช้เงินลงทุนสูงกว่าปี 2563 เนื่องจากในปีนี้มีสาขาเปิดใหม่ 5 สาขา แต่ในปี 2564 ตั้งเป้าเปิดเพิ่มอีก 6-7 สาขา
 
บล.คิงส์ฟอร์ด ระบุในบทวิเคราะห์ว่า Theme Strategy
(1) กลุ่ม Cyclical Stock พลังงาน PTT, PTTEP ปิโตรเคมีและโรงกลั่น BCP, ESSO*, IRPC, IVL*, PTTGC, SCC*, SPRC*, TOP
(2) กลุ่มอิงการบริโภครับมาตรการกระตุ้นเศรษฐกิจของภาครัฐ BJC, CBG*, CPF, CPALL, CRC*, GLOBAL*, HMPRO*, ICHI*, MINT*, OSP*, SCCC*, SCGP*
(3) กลุ่มบริการ เช่น โรงพยาบาล BCH, BDMS*, BH* โรงภาพยนต์ MAJOR*
(4) กลุ่มโรงไฟฟ้าที่มีศักยภาพในการเติบโต BGRIM*, BPP*, GPSC*, GULF*
(5) กลุ่มการเงินสินเชื่อ JMT*, SAWAD*
(6) กลุ่มยานยนต์ SAT, AH
(7) MSCI Rebalancing M*, TFG*, RBF*, VGI*
*หุ้นแนะนำเชิงกลยุทธ์ที่ยังไม่อยู่ใน Coverage ของฝ่ายวิจัย